มันนี่ทูเดย์
ประกาศคืนสิทธิอดีตอธิบดีสรรพากร
29 ต.ค. 2565

ประกาศคืนสิทธิอดีตอธิบดีสรรพากร
เว็บไซต์ราชกิจจานุเบกษา (23 ธ.ค.) เผยแพร่ประกาศสำนักนายกรัฐมนตรี เรื่อง การยกเลิกประกาศสำนักนายกรัฐมนตรี และให้ข้าราชการพลเรือนพ้นจากตำแหน่ง กรณีของนายศิโรตม์ สวัสดิ์พาณิชย์ อดีตอธิบดีกรมสรรพากร หลังศาลปกครองกลางมีคำวินิจฉัยเมื่อปี 2551 ให้เพิกถอนคำสั่งกระทรวงการคลังที่สั่งปลดออกจากราชการ และให้คืนสิทธิประโยชน์ให้นายศิโรตม์
ทั้งนี้ กระทรวงการคลัง จึงมีประกาศแก้ไขและได้นำความกราบบังคมทูลพระกรุณาขอพระราชทานอภัย และขอพระราชทานพระบรมราชานุญาตยกเลิกประกาศสำนักนายกรัฐมนตรี เรื่อง ให้ข้าราชการพลเรือนพ้นจากตำแหน่ง ซึ่งความทราบฝ่าละอองธุลีพระบาทแล้ว ทรงพระกรุณาโปรดเกล้าฯ พระราชทานพระบรมราชานุญาตให้ยกเลิกประกาศสำนักนายกรัฐมนตรีฉบับดังกล่าวเป็นการเฉพาะราย และให้นายศิโรตม์ พ้นจากตำแหน่งอธิบดีกรมสรรพากร ตั้งแต่วันที่ 1 ต.ค. 2552 เนื่องจากเกษียณอายุราชการ
ธปท.ย้ำระบบเงินฝากแบงก์ยังเข้มงวด 
นายจิรเทพ เสนีวงศ์ ณ อยุธยา โฆษกธนาคารแห่งประเทศไทย (ธปท.) ย้ำความเชื่อมั่นหลังเกิดข่าวสถาบันเทคโนโลยีพระจอมเกล้าเจ้าคุณทหารลาดกระบัง ถูกยักยอกเงินจากบัญชีธนาคารกรุงศรีอยุธยา เป็นเงินถึง 1,663 ล้านบาท ว่า ธนาคารพาณิชย์ทุกแห่งมีระบบควบคุมภายในที่รัดกุม ปัญหาดังกล่าวอาจเกิดจากความผิดพลาดของตัวบุคคล หรือการปฏิบัติที่ไม่เป็นไปตามระบบการควบคุมภายในที่กำหนดไว้ และการทุจริตในธนาคารพาณิชย์ยังมีเพียงเล็กน้อยเท่านั้น ซึ่งทาง ธปท.และสถาบันการเงินจะเร่งดำเนินการสอบสวนข้อเท็จจริง และปรับปรุงแก้ไขไม่ให้เกิดเหตุการณ์ในลักษณะดังกล่าวขึ้นอีก อย่างไรก็ดีเจ้าของบัญชีเงินฝากควรตรวจสอบยอดคงค้างบัญชีเงินฝากอย่างสม่ำเสมอ เพื่อป้องกันการทุจริตในเบื้องต้นด้วย
แบงก์ให้ฟรีค่าธรรมเนียม ATM และ CDM ข้ามเขต
นายกอบศักดิ์ ดวงดี เลขาธิการสมาคมธนาคารไทย เปิดเผยว่า ธนาคารสมาชิกชมรมธุรกิจบริการเอทีเอ็ม เห็นชอบให้ยกเว้นค่าธรรมเนียมการถอนเงินข้ามเขตผ่านเอทีเอ็ม และยกเว้นค่าธรรมเนียมรายการฝากเงินสดข้ามเขตภายในธนาคารเดียวกันผ่านเครื่องรับฝากเงินอัตโนมัติ ระหว่างวันที่ 31 ธ.ค. 2557-4 ม.ค. 2558 เพื่อร่วมส่งเสริมการท่องเที่ยวไทยช่วงเทศกาลปีใหม่ 2558 คาดว่าจะช่วยให้ผู้บริโภคประหยัดเงินได้ราว 400 ล้านบาท ขณะที่ธนาคารจะสำรองเงินสดมากกว่าปีก่อน 10-15% หรือราว 2.2-2.3 แสนล้านบาท